text: A Tenedon d’iluec alerent
   Maneis, onc plus n'i demorerent.
   Mais cil, cui n'en fu mie bel,
   Clostrent les portes del chastel.
   En crieme sont e en esfrei,
   Grant paor a chascuns de sei ;
   A defendre s'apareillierent.
   Cui chaut? Trop sont cil quis requierent.
   Ne se porent guaires tenir :
   Quant il se virent assaillir,
   Si se defendirent assez.
   PageV01P318
   Li chasteaus fu mout bien fermez :
   Sor les portes e par le mur
   S’en monterent li plus seür.
   Fort se defendent de chaillous,
   A ceus defors donent granz cous;
   Des tors lor lancent peus aguz :
   Haubers ne heaumes ne escuz
   Nel puet guarir, quin est ataint ;
   Jus es doves en chieent maint.
   A ço que haut sont li terrier,
   Cui l’om en fait jus trebuchier
   Ne montera ja mais ariere :
   Maint en i ot la nuit en biere.
   Cil qui trebuchent contre val
   Font as montanz merveillos mal,
   Quar uns en abat plus de dis,
   Qui ja n’en releveront puis.
   PageV01P319
   Mout sont li tai grant e parfont,
   Li terrier roiste e dreit a mont.
   As portes fu li assauz maire :
   La veïsseiz lancier e traire,
   La veïsseiz heaumes croissir
   E chevaliers espés morir.
   Mout se sont cil dedenz tenu
   E chierement se sont vendu,
   Mais malement le comparerent,
   Quar onc d’iluec nen eschaperent :
   Tuit i morurent povre e riche,
   Si com l’Estoire nos afiche.
   Onc cil defors merci n’en orent,
   Quar de lor gent grant perte i orent :
   Mout lor en aveient ocis,
   Por ço lor en fu mout de pis;
   Onc nus n’en vint a raençon,
   Mout i ot grant ocision;
   Tot destruistrent, tot trebuchierent
   PageV01P320
   E tote la terre eissillierent.
   La contree est mise a dolor :
   N’i a vilain ne vavassor
   Qui ne guerpisse son maneir;
   N’en i ose uns sous remaneir.
   Li coreor ne li forrier
   N'i laissent rien a peceier;
   N'i Iaissent blé, n’i Iaissent preie,
   Ne chose que l’on mangier deie.
   Cil del païs sont en esfrei,
   Grant paor a chascuns de sei :
   Ne sevent lor guarissement
   Ne mais a Troie solement.
   La s’en fuient e la s'en vont ;
   La, s’il pueent, se defendront;
   La reseront il bien requis
   E de durable siege asis.
   Quant conquis furent li chastel,
   Tenedon et Lauriëntel, —
   Assez en a l'om aveir trait,
   Trop par i ot grant guaaing fait, —
   Agamennon a fait joster
   PageV01P321
   Tot quant que il en pot trover,
   Puis le departi en comun :
   Sa dreite part done a chascun.
   Après, ne tarda pas grantment,
   Josterent Greu un parlement :
   Li rei, li prince e li baron
   I furent tuit mandé par non.
   Agamennon parla premiers,
   Qui mout fu sages chevaliers
   E de grant sen e engeignos
   E de l’afaire curios :
   « Seignor », fait il, « mostrer vos vueil
   « Que mout deit om haïr orgueil :
   « N’i vei nul home guaaignier,
   « Par orgueil sort maint encombrier.
   « Qui par orgueil vueut s’uevre faire
   « A peine en puet a bon chief traire :
   « Se l’om s'en loë al començail,
   « Si s’en plaint om al definail ;
   « Ne ja orgueil ne orgoillos
   PageV01P322
   « Ne vueil que s’acompaint o nos.
   « Li deu n’orent onc d’orgueil cure,
   « Ainz le heent a desmesure :
   « Mainte feiz en ont pris venjance
   « E si aperte demostrance
   « Que nus ne deit rien plus haïr
   « Qu’orgueil en sei a maintenir.
   « Perte e damage e destorbier
   « Fait orguieuz sovent comencier.
   « Contre un ami o contre dous
   « Que ja avra uns orgoillos
   « A il cent enemis mortaus.
   « De toz vices est li plus maus;
   « E qui mal aime e en mal creit,
   « Se maus l’en vient, c'est a bon dreit.
   « Por ço vos vueil dire e mostrer
   « Ço dont nos covient a penser :
   « Estre en devons tuit curios.
   « Nostre ennemi sont près de nos;
   « Entré somes dedenz lor terre,
   « Par force les volons conquerre;
   « Tant en avons ja comencié,
   PageV01P323
   « Dont il sont mout vers nos irié.
   « Volentiers en prendront venjance,
   « S'il en pueent aveir poissance;
   « En lor cité se defendront
   « De nos tant come il plus porront.
   « Ele est mout fort estrangement,
   « S’i a mout chevaliers e gent :
   « Venu i sont de plusors lieus,
   « Chalongier nos cuident lor fieus.
   « Grant avantage a, ço m'est vis,
   « Qui se defent en son païs ;
   « Doble force a, se il rien vaut,
   « Envers celui qui lui asaut.
   « Une buisnache feible assez,
   « Ou n’a granz murs ne granz fossez,
   « Se defent tant, ainz que seit prise,
   « Qu’a peine est tele hore conquise,
   « Ne por ço ne parol jo mie
   PageV01P324
   « Que jo ja pens ne que ja die
   « Qu'al loinz se defendent de nos.
   « De ço ne sui jo pas dotos :
   « Mais une chose poons faire,
   « Ensi come il m’est a viaire.
   « Sens e mesure, icest pareil,
   « Deivent estre nostre conseil :
   « Granz laiz sereit, se faision
   « Chose ou n’eüst-sen ne raison.
   « Del mont, qui si est granz e lez,
   « Avons les plus sages jostez :
   « Sages deit estre e buens e dreiz
   « Toz li conseuz que ja prendreiz.
   « Co est mout; bien chose seüe,
   « Coment iceste uevre est meüe,
   « Li quel ont dreit e li quel tort,
   « Maint bon chevalier en sont mort.
   PageV01P325
   « Laomedon le comença,
   « Qui laidement le compara :
   « Mout en fu prise aspre venjance,
   « Ancore en ont li heir pesance.
   « Prianz nos fïst l'autr’ier requerre
   « En fine paiz, senz nule guerre,
   « Que li rendissons sa soror,
   « Que tenue avions maint jor.
   « Ne l’en vousimes rendre mie :
   « Ço fu orguieuz e grant folie.
   « Tant par lor estions mesfait,
   « Voleir en deüssons le plait :
   « Ne set mie qui rien ne crient
   « Come en poi d'ore maus li vient.
   « Se fust Esiona rendue,
   « Heleine ne fust pas tolue :
   « Ja jor Paris nel se pensast
   PageV01P326
   « Ne nostre terre ne robast.
   « Honte i avons, e il greignor;
   « S’avons perdu, e il des lor ;
   « S’avons damages, e il dueus;
   « De nos se plaignent, e nos d'eus;
   « Tort ont eü, e nos greignor :
   « De ço se plaignent tuit li lor.
   « Faisons en tant, jol lo e vueil,
   « Que l'om nel nos tienge a orgueil
   « E que nostre n’en seit li torz :
   « Quant les avrons destruiz e morz,
   « Toz nostre pris en iert doblez,
   « Quant nostre torz n'i iert trovez;
   « Mout nos sera bien eschaeit,
   « Quant nos avrons victoire e dreit.
   PageV01P327
   « Cui l'om fait tort e il s'en venge,
   « Iço li est doble loënge;
   « Mais qui tort fait e honte e lait
   « Senz ço que l’om l'ait a lui fait,
   « S’il l'en meschiet, ja n'en iert plainz,
   « Anceis en fait esjoïr mainz.
   « Mandons Priant par noz messages,
   « Par teus qui seient proz e sages,
   « Que Heleine rendre nos face,
   « O une chose de fi sace,
   « S’il ne nos fait dreit del mesfait
   « Que Paris a en Grece fait,
   « Donc avra tort, nos avrons dreit :
   « Ne puet estre destruiz ne seit ;
   « Ja mais a nos ne la guarront.
   « S’il la rendent e dreit nos font,
   PageV01P328
   « Qu'irions nos plus demandant?
   « Buen torner s’en fereit a tant.
   « Jo voudreie qu’a nostre honor
   « Nos fussons ja mis el retor.
   « A ma parole n'a mes diz
   « Ne cuidez que seie guenchiz;
   « Quar, ço sacheiz, tant en ferai,
   « Ço cuit, ja blasmez n’en serai. »
   En plusors sens i respondirent
   Cil qui ceste parole oïrent.
   Li un loënt bien l’enveier,
   L'autre nel voustrent otreier.
   Li un diënt mout a bien dit,
   E de plusors fu contredit.
   Que vos en fereie lonc plait?
   Otreié ont qu’ensi seit fait.
   Li messages fu enchargiez
   A dous chevaliers mout preisiez :
   Li uns ot non Diomedès,
   E li autre fu Ulixès.
   Por cest afaire bien fornir,
   N’i poüssent meillors choisir.
   PageV01P329
   N'i ot rien plus del porloignier :
   Cil s’alerent apareillier.
   Mout se vestirent richement,
   Quar, se li Livres ne me ment,
   De dras de seie de colors
   Ovrez a bestes e a flors,
   D'or e de pieres esteiez,
   Furent vestu e afublez
   Ensi tres bel e si tres bien
   Qu'il lor avint sor tote rien.
   En lor chiés orent dous chapeaus
   Faiz de la plume d’uns oiseaus
   Qui conversent, ço dit l'Autor,
   En Inde la Superior.
   Soëf uelent, ços sai retraire,
   E si n’est color que n’i paire :
   Ceus portent por le chaut d’esté.
   D'or furent bien esporoné.
   Palefreiz orent genz e beaus,
   Soëf amblanz, forz e isneaus ;
   Merveilles erent bien taillié
   PageV01P330
   E de l’eire bien aaisié.
   Ne neif ne cignes n’est si blans
   Come il aveient toz les flans ;
   Ferranz e bais e pomelez
   Orent cous, cropes e costez.
   Enselé furent gentement
   E enfrené si richement
   Que por mil besanz moneez
   Ne fust li lorains achetez.
   Cil monterent delivrement.
   Dous vaslez meinent solement :
   Ne voleient armes porter,
   Quar teus poüssent encontrer
   Qui ja a reison nes meïssent,
   D’eus ocire ne se feinsissent.
   Mais qui quis truisse ne qui non,
   Ne lor dira rien se bien non.
   Dreit a Troie tote l'estree
   Chevauchierent la matinee.
   N’ont nul reguart de destorbier:
   PageV01P331
   Rien ne doterent messagier.
   Ainz que midis fust trespassé,
   Furent venu a la cité.
   Par mi les rues chevauchierent,
   Tant com plus porent espleitierent ;
   De maint furent le jor miré
   E de maint furent esguardé.
   Devant la sale aveit un pin
   Dont les branches furent d'or fin
   Tresgetees par artimaire,
   Par nigromance e par gramaire.
   Li pins fu faiz de tel semblance :
   Poi esteit plus gros d'une lance,
   Mais desus fu espés ramuz
   E par mi la place estenduz.
   Por ço qu'ensi grailes esteit
   E par desus tel fais aveit,
   Se sont li dui rei merveillié
   Com ço pot estre apareillié :
   PageV01P332
   A grant richece l’ont tenu.
   Des palefreiz sont descendu,
   As dous vaslez les ont laissiez.
   Par mi les degrez entailliez
   Sont el palais dreit monté sus :
   Mout i aveit contes e dus
   E maint bon chevalier gentil.
   Li reis Prianz e tuit si fil
   Conseil preneient qu'il fereient
   Des Greus, qui si les requereient.
   A tant li dui message entrerent :
   Contre eus li plusor se leverent.
   Devant le rei sont aresté.
   Ulixès a premiers parlé :
   « Reis Prianz, ne te salu mie,
   « Quar nostre gent t'est enemie :
   « Assez i a eü de quei.
   « Nos somes ça tramis a tei :
   « Agamennon te mande e dit
   « Que senz lonc terme e senz respit
   « Rendes Heleine son seignor,
   « E de la laide deshonor
   « Que fist Paris en nostre terre
   PageV01P333
   « Te font par nos li Greu requerre.
   « Fai vers eus tel adrecement
   « Qu'il le prengent graantement.
   « Tant a en eus sen e mesure,
   « Se tu lor vueus faire dreiture,
   « La dame rendes e l’aveir
   « E faces dreit a lor voleir,
   « Ço te mandent, qu’il le prendront
   « E en lor terre s’en riront.
   « N’avreiz ja puis de nos dotance :
   « Seüre pais, ferme creance
   « Vos tendrons mais d’ore en avant.
   « N'aiez or mie sen d'enfant,
   « Quar, se vos ço ne volez faire,
   « Tel damage ne tel contraire
   « N’avint onques come en iert fait;
   « Jusqu'a mil anz sera retrait.
   « Legierement puez adrecier
   « Ço que tant te puet damagier :
   « Le mal quin puet venir sor tei
   « Puez or mieuz covrir o ton dei
   « Que a brief terme o mil escuz.
   « Se jo de ço ne suis creüz,
   PageV01P334
   « Ne t'en i vaudront mil que treis.
   « Tot ton talent m'en di maneis;
   « Conseille t’en e si respon,
   « Quar a torner nos en avon. »
   Prianz respondi al message :
   « Vassaus, ne vos tieng mie a sage,
   « Se vos cuidez que me honisse,
   « Mien esciënt, tant com jo puisse :
   « Honiz me sereie jo bien,
   « Se de tot ço faiseie rien.
   « S'il m'aveient en buies mis
   « O en lor chartre set ans pris,
   « Si ne me querreient il plus.
   « Ne sui mie si al dejus
   « Por quei jo face hontos plait :
   « Ne vueil qu'a mes heirs seit retrait.
   « Jo lor avreie dreit a querre :
   « Primes destruistrent ceste terre ;
   PageV01P335
   « L’or e l'argent e la richeise
   « En porterent. Mais plus me peise
   « De ço qu’il m'ocistrent mon pere :
   « Ne me remest soror ne frere,
   « Ami, parent ne bien voillant.
   « Ja n'avrai joie a mon vivant
   « Desci qu’en aie restor pris :
   « Jo m'en sui bien en mon dreit mis.
   « Antenor i tramis l’autre an,
   « Qu’il rendissent Esionan :
   « Assez vilment me manacierent,
   « Lui deboterent e chacierent.
   « Ancor la tient en soignantage
   « Cil qui l’en mena en servage.
   « Ire e pesance en dei aveir :
   « Ço puet il bien de fi saveir,
   « N'en sera pais n’acorde quise
   « Si en sera venjance prise.
   « Or me ront ma terre eissilliee
   « E ma gent morte e detrenchiee :
   PageV01P336
   « Après diënt que dreit lor face !
   « Agamennon vueil que bien sace, —
   « Dites li bien que jo li mant, —
   « Tant com j’avrai non rei Priant,
   « N'avra a mei triue ne pais.
   « Iceste guerre durra mais :
   « A toz les jorz que jo vivrai,
   « Tot mon poëir en mostrerai.
   « Ço sachent il de fi por veir,
   « Que jo lor ferai a saveir
   « Quel cuer jo ai, ne queus aiües
   « Me sont dès un meis acreües,
   « Près m’ont requis, mais se jo puis
   « Ne se j'en ma terre les truis,
   « Jo lor i cuit chalonge metre :
   « Ço vueil je voër e prametre,
   PageV01P337
   « Qu'o eus n'avrei ja concordance
   « Ne ferme pais ne bienestance,
   « Tant come aie cent chevaliers ;
   « E sos ne fusseiz messagiers,
   « Trop vos esteüst malement.
   « Alez vos en hastivement,
   « Quar ja, tant com jo vos verrai,
   « Hore senz ire ne serai. »
   Diomedès prist a sozrire :
   « Par Deu, » fait il, « ja mais senz ire
   « Ne sereiz donc, s’ensi vos vait.
   « Jusqu'a un meis orreiz tel plait,
   « Veeir en porreiz cent miliers
   « Toz adobez sor lor destriers :
   « N'i a celui qui n'ait enseigne,
   « Heaume e hauberc e entreseigne.
   « Ja si forz lices n’i avreiz
   « Qu’en poi d’ore ne guerpisseiz.
   « Es murs de marbre e es portaus
   PageV01P338
   « Vos avront ues pierres e paus.
   « Tant i verreiz des voz morir
   « A l’assembler e al partir,
   « Tant en verreiz o mortel plaie,
   « Grant cuer avreiz, s’il ne s'esmaie.
   « Quant ci avez de nos pesance,
   « Qui n’i avons escu ne lance,
   « Bien la devreiz donc aveir d’eus :
   « Longement vos durra cist dueus. »
   Grant tomoute sorst el palais
   De ço qu’ot dit Diomedès.
   Dui cent en saillirent en piez :
   Ja fust toz morz e detranchiez,
   Quant li reis se mist entredous,
   Qui a grant peine l’a rescos.
   « Tolez, » fait il, « nel faites mie.
   « Se li musarz dist sa folie,
   PageV01P339
   « Ne devons mie nostre sen
   « lci metre contre le suen:
   « Conoistre puet om a ses diz
   « Qu’il n'est mie de sen guarniz.
   « N’en ma cort n'a reguart messages,
   « Queus que il seit, o fous o sages :
   « Ja n'en avrai jor retraçon.
   « Por assez poi se honist om :
   « Por mil mars d’or ne vueil jo mie
   « Qu’uns d’eus i ait perdu la vie. »
   Eneas sist delez le rei :
   « Sire », fait il, « en meie fei,
   « En toz lieus est droit jugement :
   « « Qui dit que fous e que fous prent. »
   PageV01P340
   « E s’il vuelent dire que fous,
   « Bien lor debate l'om les cous :
   « La folie sor eus reverte,
   « Sin aient mout bien lor deserte.
   « Jo porreie ja ci tant dire
   « Que vos me feriëz ocire
   « O pendre o en un feu ardeir.
   « Jo cuit or bien, al mien espeir,
   « Que malement lor avendreit
   « Se por vos non, e a bon dreit,
   « Qui ci vos vienent ramponer:
   « N’est mie biens de l’escouter.
   « Tiengent lor veie, jol lo bien,
   « Quar ci ne guaaigneront rien. »
   Diomedès Ii respondi :
   « Sire, » fait il, « vostre merci.
   « Conter savez e mieuz jugier ;
   PageV01P341
   « Ci nos porreiz aveir mestier.
   « Bien entendons a vostre conte
   « Que, qui nos voudreit faire honte,
   « De neient nos en pesereit :
   « Or sacheiz bien, coment qu’il seit,
   « Ne vos mesconostrai mais mie,
   « Onques de rien n'oi tel envie
   « Com j’avreie de vos trover
   « Ou vos poüsse merciër
   « De tant bel dit e de tant bon.
   « Mout avez trait vilain sermon,
   « E en maint lieu sera retrait :
   « Mais s'eissir osiëz al plait
   « Ou tant avra escuz e lances,
   « Chevaus, haubers e conoissances
   « E chevaliers de tante terre,
   « Se lors voliëz pris conquerre,
   PageV01P342
   « Sacheiz grant l'avriëz conquis,
   « Se me rendiëz mort o pris.
   « La me cuit acointier a vos :
   « Se n'en avez l’eaume terros,
   « Ja puis armes ne porterai
   « N'en grant estor ne me verrai.
   « Ha ! quel vassal e quel baron !
   « Quin avreit treis en sa meison
   « Tant par se porreit faire liez :
   « Ja ne sereit desconseilliez
   « De faire tost un hontos plait. »
   Fait Ulixès : « Dès ore est lait;
   « Vilanie est : remaigne a tant.
   « Sire, » fait il al rei Priant,
   « Vostre respons ai bien oï,
   « Ne l'aide rien mis en obli :
   « Bien le savrai as noz retraire.
   « Dès or nos metrons el repaire, »
   Mout engrossoënt les paroles :
   Sempres en i eüst de foles,
   PageV01P343
   Quant Ulixès s’en est partiz.
   Jus avalent les ars voutiz;
   En lor palefreiz sont monté,
   Puis chevauchent par la cité.
   Totes les rues trespasserent,
   Mainte richece i esguarderent,
   Maint riche ostel e maint vassal,
   Maint chevalier e maint cheval,
   Maint bon borgeis, maint marcheant,
   Maint orgoillos e maint preisant.
   Quant fors furent, si espleitierent,
   Lor ambleüres engrossierent.
   Tant ont erré e chevauchié
   Qu'en l’ost des Greus sont repairié.
   Al tref Agamennon alerent :
   Onc ainz lor regnes ne tirerent ;
   Des palefreiz sont descendu.
   La sont tuit li prince venu,
   PageV01P344
   Li rei, li conte o les barons,
   Quar oïr vuelent le respons.
   Li message lor ont retrait
   Ensi come il l’aveient fait,
   Tot lor venir, tot lor aler,
   Les respons d'eus e le parler :
   N’i ot parole en la cort dite
   Une sole grant ne petite
   Qu’il ne lor aient reconté.
   Après sont as osteus alé,
   E si donc fu prez li mangiers :
   Il s’i asistrent volentiers.
  